ΣΥΜΜΑΧΙΑ ΠΟΛΙΤΩΝ

ΔΕΛΤΙΟ ΤΥΠΟΥ 12-06-2016

Για τα λάθη «τη νύφη την πληρώνουν» οι πολίτες και όχι ο δήμαρχος

Η ΜΕΓΑΛΗ ΔΙΚΑΙΩΣΗ ΤΗΣ ΠΑΡΑΤΑΞΗΣ «ΣΥΜΜΑΧΙΑ ΠΟΛΙΤΩΝ» ΓΙΑ ΤΟ ΠΡΑΣΙΝΟ ΣΗΜΕΙΟ ΤΗΣ ΛΥΚΟΒΡΥΣΗΣ ΚΑΙ ΟΧΙ ΜΟΝΟ

«*Στερνή μου γνώση να σε είχα πρώτα*» λέει ο λαός μας για λανθασμένες επιλογές που αναγνωρίζονται εκ των υστέρων. Κάτι τέτοιο ισχύει για τις αποφάσεις που έχει λάβει σε πολλά θέματα ο δήμαρχος κ. Μαυρίδης. Αποφάσεις όμως που πληρώνουν οι πολίτες.

Η παράταξή μας, η ΣΥΜΜΑΧΙΑ ΠΟΛΙΤΩΝ, θέλοντας να βοηθήσει το δήμο μας από την αρχή έχει προτείνει λύσεις κι έχει προσπαθήσει να προλάβει τις λανθασμένες επιλογές της δημοτικής αρχής. Όμως αντιμετωπίστηκε με πνεύμα αρνητικό και με μεγάλη δόση εμπάθειας. Στο τέλος βέβαια τα γεγονότα μας δικαίωναν αλλά η ζημιά είχε γίνει για τους πολίτες.

**Όπως δήλωσε ο επικεφαλής της παράταξης και πρώην δήμαρχος Πεύκης Γιάννης Θεοδωρακόπουλος εμείς θα συνεχίσουμε να είμαστε ανοιχτοί στο διάλογο και θα κρατάμε πάντα υπεύθυνη στάση, παρά το γεγονός ότι από την πλευρά της δημοτικής αρχής το έλλειμμα διαφάνειας όλο και μεγαλώνει.**

Πιο κλασικό παράδειγμα είναι η υπόθεση με τη πρόθεση του δημάρχου να δημιουργηθεί υπέρ τοπικό πράσινο σημείο στη Λυκόβρυση χωρίς απόφαση του δημοτικού συμβουλίου αλλά με κινήσεις παρασκηνιακές στις οποίες συμμετείχαν η Περιφέρεια Αττικής, μια παράταξη της αντιπολίτευσης (τρομάρα της…) και ο τέως δήμαρχος, που βρίσκεται πίσω από όλα. **Παραμονές των Χριστουγέννων ο δημοτικός σύμβουλος της ΣΥΜΜΑΧΙΑΣ και πρώην αντιδήμαρχος Κώστας Μπαλδεράνος, προειδοποίησε το δήμαρχο** για την παράνομη απόφαση που είχε πάρει η Περιφέρεια Αττικής σχετικά με το θέμα αυτό. Και αντί να παραδεχτεί το πρόβλημα και να το λύσει άμεσα έκανε τον ανήξερο…

Και συνέχισε απτόητος στην υλοποίηση του απαράδεκτου σχεδίου του με το οποίο θα έκανε τη Λυκόβρυση περιφερειακό κέντρο μεταφόρτωσης απορριμμάτων.

Φυσικά εμείς συνεχίσαμε να ζητάμε …νομιμότητα. Και ταυτόχρονα αρχίσαμε την ενημέρωση των κατοίκων. **Χρειάστηκαν προσπάθειες έξη μηνών για να αναγκαστεί ο δήμαρχος να ακυρώσει τα παράνομα σχέδιά του και να ΜΑΣ ΔΙΚΑΙΩΣΕΙ.**

Αλλά υπάρχουν κι άλλες περιπτώσεις που ο κ. Μαυρίδης έχει ακολουθήσει λάθος δρόμο και αναγκάστηκε να κάνει πίσω αφού όμως προκάλεσε ζημιά στα συμφέροντα του δήμου.

Είναι

**ΤΟ ΗΜΙΤΕΛΕΣ ΚΛΕΙΣΤΟ ΤΗΣ ΛΥΚΟΒΡΥΣΗΣ** το οποίο η δημοτική αρχή ήθελε να το εγκαταλείψει για χάρη του υπέρ τοπικού πράσινου σημείου. Όταν αποκαλύψαμε ότι ο χώρος είναι χαρακτηρισμένος με ΦΕΚ του 2001 για αθλητικές υποδομές ο δήμαρχος άρχισε να ψάχνεται. Στην αρχή σκέφτηκε να …συνδυάσει στον ίδιο χώρο απορρίμματα και αθλητισμό **αλλά κι εδώ έκανε τελικά πίσω. ΜΑΣ ΔΙΚΑΙΩΣΕ.**

Είναι

**Η ΠΑΙΔΙΚΗ ΧΑΡΑ ΣΤΟ ΑΛΣΟΣ ΒΑΡΒΑΡΕΣΟΥ** η οποία δεν λειτουργεί εδώ και εννέα μήνες γιατί ο δήμος πρώτα την έκλεισε (το Σεπτέμβριο 2015) και μετά θυμήθηκε ότι έπρεπε να κάνει τις απαραίτητες ενέργειες για τη νόμιμη άδεια. Για να καταλάβετε τον προγραμματισμό τους μόλις στα τέλη Απριλίου 2016 πήρε απόφαση για να γίνει η απαραίτητη δασολογική μελέτη που ήθελαν οι αρμόδιες υπηρεσίες. **Κι όμως ΕΜΕΙΣ ΤΟΥΣ ΕΙΧΑΜΕ ΖΗΤΗΣΕΙ ΑΠΟ ΠΕΡΥΣΙ ΤΟΝ ΙΟΥΝΙΟ να φέρουν τη μελέτη στο Δημοτικό Συμβούλιο.** Αλλά ποια μελέτη να φέρουν;

Ανευθυνότητα ή ανικανότητα; Προφανώς και τα δυο. Εκατοντάδες παιδιά πληρώνουν όμως την ανυπαρξία δημοτικής αρχής. Αν μας είχαν ακούσει τώρα δεν θα υπήρχε πρόβλημα.

Είναι

**Η ΠΑΡΑΝΟΜΗ ΧΩΜΑΤΕΡΗ ΣΤΟ ΗΜΙΤΕΛΕΣ ΚΛΕΙΣΤΟ** την οποία είχε δημιουργήσει από ετών ο τέως δήμαρχος κ. Φωκιανός για λόγους που ακόμα δεν γνωρίζουμε αλλά μπορούμε να υποθέσουμε. Την ίδια τακτική ακολούθησε και ο σημερινός δήμαρχος. Εμείς τους είχαμε ζητήσει να προχωρήσουν στην ολοκλήρωση του κλειστού και να σταματήσουν να ρίχνουν μπάζα, απορρίμματα και κλαδιά στο χώρο. **Δεν μας άκουσαν. Και τώρα έχουμε την παρέμβαση του Εισαγγελέα. Μια παρέμβαση που υποχρέωσε το δήμαρχο να καθαρίσει άρον-άρον το χώρο. ΑΝ ΜΑΣ ΕΙΧΕ ΑΚΟΥΣΕΙ ΔΥΟ ΧΡΟΝΙΑ ΤΩΡΑ δεν θα κινδύνευε τώρα από τη Δικαιοσύνη και ο δήμος δεν θα πλήρωνε τόσα χρήματα για τον καθαρισμό του χώρου.**

Αλλά πώς το λέει ο λαός; «*Στερνή μου γνώση να σε είχα πρώτα*».

«*Όμως για τα λάθη σας «τη νύφη την πληρώνουν οι πολίτες» και όχι εσείς δήμαρχε… Κι εμείς θα προτιμούσαμε να μην είχαν γίνει αυτά τα λάθη από τη δημοτική αρχή και φυσικά να μην είχαμε δικαιωθεί*» τόνισε ο Γιάννης Θεοδωρακόπουλος.

ΑΠΟ ΤΟ ΓΡΑΦΕΙΟ ΤΥΠΟΥ